﻿1 
 
1 
 
Dumitru Copilu-Copillin, Roomânia 
EMINESCU ȘI MAREA UNIRE, - UN VIS ÎMPLINIT* 
MOTTO. „Sărbătorirea Centenarului Marii Uniri din Decembrie 1918 continuă 
– firesc, trebuie să continue – până în iunie 1920, când prin semnarea de către 16 
state europene a Tratatului de pace de la Trianon-Franța, imperiul Austro-
Ungaria dezintegrându-se au apărut noile state independente și au fost reîntregite 
cele deja existente, precum România. Atunci Transilvania a revenit la patria 
mamă și s-a oficializat recunoașterea universală a României Mari”                                                                                     
(George Coandă) 
I 
Idealul pentru care a militat Mihai Eminescu întreaga sa viață activă până la sacrificiul 
de martiriu a fost Cauza națională, reper fundamental, atunci când vorbim despre limbă, 
istorie, credință, tradiție, neam, unire, cultură, valori care ne pot reprezenta în lume ca popor. 
Pentru Eminescu aceasta presupunea înainte de toate demersuri și acțiuni concrete de apărare 
a identității și unității naționale  pe întreg teritoriul moștenit de la străbuni, prin: a. 
Reunirea provinciilor istorice românești, conform dreptului istoric şi dreptului de neam, pe 
baza principiului ca popoarele singure să-şi hotărască soarta lor,  obiectiv pentru care a 
militat poetul,  după el preluat de generația care a înfăptuit Marea Unire din 1918; b. 
Păstrarea, consolidarea și promovarea limbii și culturii naționale prin ceea ce, mai bine 
decât noi, în urmă cu cel puțin 130 de ani - în timpul vieții poetului - au susținut notorietăți ale 
vremii, românești și străine. 
 În ultimul deceniu de viață a poetului autoritățile românești de regulă refuzau să ofere 
străinătății informații despre viața și activitatea lui, deoarece „în țara sa încă nu i se admite 
dreptul la recunoaştere”. Am citat din „Istoria literaturii universale”. apărută la Sankt 
Petersburg-Moscova în 1881, autorul căreia  Vladimir Zotov pentru a-l prezenta în cartea sa 
pe poetul român Mihai Eminescu a solicitat o carte de istorie literară, publicată anterior în 
România, „Conspect asupra literaturii române și literaților ei de la început și până astăzi, în 
ordine cronologică” de Vasile Gr. Popu, care precum Maiorescu vedea în Eminescu un  poet 
de valoare națională. Oficialitățile românești au refuzat solicitarea, motivând scurt: „Această 
carte este interzisă în România”.  
Se știe că mediul academic și universitar rusesc prin tradiție conservator și reținut față 
de noile valori apărute în alte țări, dovadă că Eminescu, atunci deja tradus și comentat în 
multe țări europene, în Rusia încă nu era tradus. Totuși, profesori de la Universitatea din 
Sankt Petersburg au prezentat sintetic în cursurile lor în principal ceea ce ”a intrat recent în 
circuitul marilor valori europene”, printre ele și  „poetul de vază al României, Mihai 
Eminescu”. În acest înțeles a și fost consacrat în enciclopedia germano-rusă de atunci, 
„Brockhaus - Efron” ca „velikii poet” („mare poet al contemporaneităţii”).  
Trebuie să precizăm acum și aici faptul că această apreciere nu era una gratuită, ea s-a 
adeverit încă în timpul vieții poetului prin traducerea și îndeosebi ecoul fulminant al 
poeziilor sale în 6 limbi europene din 11 țări (reținem un singur exemplu: debutul 
editorial răsunător  mai întâi în Germania, care includea 29 de poezii în antologia 
„Rumanische Dichtungen”, apărută între 1881-1889 la Leipzig și Bonn în 4 ediții, după care 

au urmat traduceri și ecouri în Italia, Franța, Rusia, Austria, Cehia, Elveția, Ungaria, România 
și, atenție, Anglia. Aici, la Londra în 1887 apare volumul „Monarchs I Have Met”,  care 
includea trei texte eminesciene (în limba engleză, germană, română) și comentarii (doar  în 
limba engleză despre Eminescu), autorul Kingston îl editează și în SUA, la New York, 
surprinzător, în 8 ediții. 
În timp ce Europa și America literară recunoșteau în Eminescu o mare valoare 
națională și europeană, în țara sa atunci era interzis din cauza convingerilor și acțiunilor sale 
politice (privind eliberarea Transilvaniei vasală Austro-Ungariei și integrarea ei în Patria 
mamă), de aceea arestat în 28 iunie 1883, condamnat și izolat ilegal într-un ospiciu privat, 
deci eliminat din viața publică. Acest adevăr a fost deconspirat nu după un veac, așa cum 
vedem că se întâmplă cu atâta rezistență încă în România, ci după numai exact trei luni, la 27 
septembrie 1883, apreciat fără nici o reținere un caz „flagrant” de „persecuție politică” de 
către o instanţă mondială atât de înaltă, pentru acele vremuri reprezentând un fel de „CEDO” 
sau „Amnesty International” in nuce, înființată de Victor Hugo pentru protejarea mişcării 
literare din diverse ţări ale lumii. Avem în vedere cel de al VI-lea Congres al „Asociației 
Internaționale a Scriitorilor”, organizat de data aceasta în Olanda la Amsterdam. La 
acest congres, reprezentanții României, atât raportorul oficial, diplomatul T. G. Dgiuvara, cât  
și savantul B. P. Hașdeu au prezentat „cazul Eminescu”, în același timp au protestat 
împotriva „izolării într-un ospiciu” a poetului român și eliminarea lui din viața publică, prin 
aceasta încălcându-i-se drepturile civile.  
Se apreciază că sub presiune mediatică internațională, declanșată de acest Congres, la 
care s-a adăugat raportul general și rezoluția cu prezentarea cazului „flagrant” de „persecuție 
politică” a ziaristului român  Eminescu, publicate  în nr. 21 al Buletinului Congresului, oficial 
transmis către toate statele europene - cu toată opoziția adversarilor politici din România  - 
Eminescu a fost transferat de la ospiciul privat din București la o vestită clinică din Ober-
Döbling de lângă Viena. Aici s-a însănătoșit grabnic, doar prin „dezintoxicarea” de mercurul - 
ucigător, atunci interzis în Europa – dar administrat  la ospiciul privat bucureștean al dr. 
Soutzo. 
 Ulterior, în preajma momentului voit tragic al morții poetului, reluând ideea 
militantismului eminescian pentru valorile și destinul neamului românesc, savantul român B. 
P. Hașdeu a pledat – în premieră - pentru a i se recunoaște „meritul lui cel mai covârșitor 
[care] este acela de a fi voit să introducă și de a fi introdus în poezia românească adevărata 
cugetare ca fond și adevărata artă ca formă, în locul acelei ușoare ciripiri” din vremea sa 
(„Revista nouă”, 15 iunie 1889).  
Cu notorietatea de care se bucura în epocă, Titu Maiorescu - în pofida demersurilor 
sale împotriva omului politic Eminescu - atunci străfulgerat de conștiința sa de mentor, 
promotor și prevestitor al destinului profetic al poetului neamului românesc ne-a lăsat 
unice și providențiale judecăți de valoare istorico-literară, în articolul „Eminescu și 
poeziile lui”, publicat în primul număr al bilunarul „Convorbiri literare”, apărut în iunie 
1889:  „Eminescu este un om al timpului modern, cultura lui individuală stă la nivelul 
culturei europene de astăzi”. iar după o îndelungată și responsabilă „luptă dreaptă” a 
turnat „limba veche în formă nouă”, prin care „el trăieşte de acum înainte în viaţa 
poporului său”. Acest crez a fost sintetizat mai sugestiv în cunoscuta predicție de la finalul 
articolului: "Pe cât se poate omenește prevedea, literatura poetică română va începe secolul 

al XX-lea sub auspiciile geniului lui, și FORMA LIMBEI NAȚIONALE, care și-a găsit în 
poetul Eminescu cea mai frumoasă înfăptuire până astăzi, va fi punctul de plecare pentru 
toată dezvoltarea viitoare a vestmântului cugetării românești" (evident e vorba aici de 
limba română literară modernă etalon, în care și-a scris opera, devenită limbă națională)   
II 
Aceste adevăruri au putut fi transpuse în valoare mai ales după actul Marii Uniri din 
1918. Din numărul mare de publicații și evenimente consacrate împlinirii visului eminescian 
de Unire a provinciilor istorice românești, vom evoca un singur moment, de o semnificație 
aparte pentru istoriografia eminesciană, dar și ca eveniment socio-cultural care a polarizat cei 
mai importanți factori naționali, de la Academie până la ample manifestări de masă. 
Astfel, după actul istoric al Unirii din 1 Decembrie 1918, în toiul organizării 
administrative și juridice a țări, în 1921, ministrul Cultelor și Artelor de atunci poetul 
Octavian Goga lansa un apel către românii de pretutindeni pentru obținerea unor subscripții de 
interes public național în vederea ridicării unui monument cu bustul lui Mihai Eminescu, 
însemn simbolic al împlinirii visului pentru care a militat poetul, - revenirea la Patria mamă a 
teritoriilor moștenite de la străbuni. 
Printre primii care au răspuns apelului de a subscrie au fost locuitorii din 40 de 
comune bănățene, îndemnați de profesorii școlilor din Sânnicolau Mare, la inițiativa 
directorului școlii gimnaziale, Teodor Bucurescu, atunci și deputat în primul parlament al 
României Mari. Originar din Comloșu Mare, acesta a răspândit știrea că Eminescu a ajuns și 
în acea localitate cu o trupă de teatru, altădată vizitând capitala de județ Timișoara, fapte cu 
care se mândreau numeroase asociații de elevi, studenți, profesori, artiști populari, țărani, 
care organizau ample programe cultural științifice și sportive de masă, acțiuni dedicate lui 
Eminescu. Nu exista casă care să nu fi donat o sumă, fie ea cât de mică. Numele donatorilor și 
sumele de bani de regulă erau publicate în gazata „Primăvara” din Sânnicolau Mare, astfel 
timp de patru ani s-a colectat aproape întreaga sumă necesară pentru unui bust al  poetului, 
realizat în mărime naturală și așezat pe un soclu de granit negru înalt de 4 metri.  
Festivitatea dezvelirii monumentului s-a desfășurat într-o atmosferă de sărbătoare 
națională. Au fost de față peste 5000 de  participanți veniți din București, Iași, Cernăuți, Cluj, 
Oradea etc. După serbare, la grandioasa masă comună, împănată cu discursuri, poezii și 
romanțe pe versurile lui Eminescu, prelungită până a doua zi în zori, contribuind cu cele 
necesare locuitorii comunelor din zonă. Direcțiunea CFR a pus la dispoziție mii de bilete cu 
reducere de 75%. Participanților le-au fost înmânate insigne și ilustrate cu chipul lui 
Eminescu, de asemenea s-a organizat o tombolă cu 500 de volume cuprinzând poeziile 
poetului sărbătorit.  
 Pe soclu, sub numele poetului și data nașterii și morții a fost gravată o strofă din 
poezia “Ce-ți doresc eu ție, dulce Românie”. Acest însemn simbolic ne amintește de aceleași 
versuri, care sunt înscrise, nu se știe anume când și de cine, dar se pot vedea în zilele noastre 
sub o hartă a României, pictată pe o mare nișe românească din Ierusalim, nu departe de 
mormântul Mântuitorului Iisus. Granițele țării pe hartă sunt marcate cu tricolorul românesc, în 
mijloc aflându-se Maica Domnului cu pruncul în brațe, ambii purtând în mâna liberă o 
panglică tricolor, iar sub hartă sunt reproduse două strofe din două poezii ale lui Mihai 
Eminescu: în partea stângă versurile din poezia „Ce-ți doresc eu, dulce Românie”, iar în 
dreapta versurile din poezia „Rugăciune” pentru Maica Domnului. Cu prilejul vizitei sale 

ecumenice de trei zile în România, în 1999, Papa de la Roma, Sfântul Ioan-Paul al II-lea, în 
toate discursurile sale rostite într-o limbă română pe care o cunoștea bine – sărutând mai întâi 
pământul românesc - a denumit România „Grădina Maicii Domnului”. De asemenea, la 
Vatican, înainte de a pleca spre România -„Grădina Maicii Domnului”, Sfântul Ioan-Paul al 
II-lea (născut Karol Józef Wojtyła, care se recomanda uneori cu numele real, „Voitilă”), a 
recitat de la balconul Bazilicii din Piaţa Sfântului Petru din Roma, tot în limba română, poezia 
Rugăciune pentru Maica Domnului de Mihai Eminescu.  
 Revenind la evenimentul dezvelirii monumentului Eminescu, directorul de atunci al 
conservatorului din Timișoara, compozitorul Sabin Drăgoi a compus pentru acest eveniment 
muzica pe versurile  poeziei „Doina” de Mihai Eminescu, pentru a fi cântată de vestitul cor 
mixt din Sânnicolau Mare, la care s-au alăturat corurile din alte 5 sate bănățene, întrunind 
peste 500 de coriști, care în fața monumentului au cântat melodia pe versurile lui Eminescu, 
zguduind inimile miilor de participanți.  
Evenimentul dezvelirii monumentului a fost considerat de presa vremii din toate 
provinciile românești „O adevărată minune”: “Ce n-au putut face Bucureștii României 
întregite, ce n-a putut încă face Clujul românesc, a făcut, fără gălăgie, comuna bănățeană 
Sânnicolau Mare,” avea să declare poetul Aron Cotruș la această sărbătoare națională. 
De atunci până la „Congresul Mondial al Eminescologilor” din 2018 au trecut peste 
nouă decenii, când - în 11 octombrie 1925 –  la Sânnicolau Mare, în faţa Gimnaziului (astăzi, 
sediul primăriei) a fost dezvelit primul monument ridicat ca omagiu adus făuritorilor Marii 
Uniri, în fruntea cărora acum străjuiește poetul militant pentru reîntregirea teritoriilor 
românești în Patria mamă. 
Bustul poetului în mărime naturală a fost sculptat în București și aşezat pe un soclu 
înalt de marmură neagră, împrejmuit cu patru stâlpi de marmură albă, legaţi între ei cu lanţuri. 
După dezvelirea monumentului acoperit cu o amplă pânză tricolor, festivitatea a fost deschisă 
de directorul școlii, urmată de un Te Deum  și sfințit cu apă adusă din Râul Iordan, pe fondul 
muzical al „Doinei” eminesciene cântată de grandiosul corp al celor șase coruri reunite. 
Dintre cuvântări s-a remarcat cea a poetului Ion Minulescu, ministrul Culturii și cultelor. În 
final, reprezentantul Academiei Române, în persoana poetului academician Octavian Goga, 
un împătimit de Eminescu și militant pentru Marea Unire din 1918, a ținut un discurs 
impresionant. Tocmai de aceea din amplul text rostit cu patos patriotic vom reține câteva 
pasaje care sintetizează cel mai bine semnificația acestei sărbători naționale, organizată la 
Sânnicolau Mare, considerat o bornă de hotar la granița dintre fosta Austro-Ungarie și 
actuala Românie Mare, acțiunea fiind pusă sub egida unui cunoscut dicton: „O graniţă se 
apără cu un corp de armată sau cu statuia unui poet alături de inimile tuturora?”. 
Întrebarea pusă atunci ca și acum și oricând ar fi: „Care este cel mai tare? Cine ar trebui să fie 
alesul?”. Vă propun să ascultați răspunsul de atunci al poetului Octavian Goga.     
            “Eminescu este şi va rămâne cea mai strălucită incarnație a geniului românesc. 
Vremea de astăzi cu toate izbânzile ei îi aparține. A biruit crezul lui. Tot viforul de 
dărâmare şi tot avântul de reclădire țâşneşte din fulgerele lui. Prin scrisul lui Eminescu 
a cerut cuvânt ideea integralității naționale cu toate atributele ei logice.” [După moartea 
„profesorului său iubit” Aron Pumnul, timp de peste 4 ani] „Elevul acestuia a pornit în 
pribegie, a simțit chemările întregului sol românesc, prins atunci sub atâtea stăpâniri 
vitregi…A plecat să-1 cunoască şi pretutindeni a pus urechea să-1 audă. Limba lui 

literară, într-o vreme când grămătici de tot soiul o drămuiau cu erezii savante, se adapă 
din moştenirea «veche şi înțeleaptă» a strămoșilor. Un proverb din munții Moldovei, o 
glumă de pe Târnave, o frază euritmică din Gorj, toate îşi dau întâlnire în atelierul lui 
Eminescu, ca să închege patrimoniul unității. El a fixat mai întâi, şi de un caracter 
definitiv, tablele legii în graiul nostru. Nu e însă numai codificatorul limbii literare. 
Eminescu e mai mult, e părintele ideologiei naționale moderne în evoluția noastră.  
E cel dintâi român al cărui creştet primeşte binecuvântarea din cer, dar ale cărui 
picioare sunt înfipte…în pământul strămoşesc…Mai mult ca oricare altul, el a crezut în 
neam; l-a simțit în adâncime, l-a înțeles în  misiunea lui istorică”.  
Octavian Goga [parcă justificând predicția lui  Simion Bărnuțiu privind apariția lui 
Eminescu în contextul curmării cu limbajul armelor a cauzei naționale, pentru care a militat și 
el ca lider și ideolog al Revoluției din 1848, - după înfrângere lipsit de vreun orizont pentru 
izbândă, însă cu speranța că în viitor din sânul poporului învrednicit SE VA IVI eroul care 
„crede în steaua mereu incandescentă a neamului”, aidoma unui „Luceafer” călăuzitor 
pentru destinul neamului românesc și pentru „tinerețea limbei sale”] ca ecou al momentului 
istoric 1848, după 70 de ani în fața monumentului omagial confirma previziunea/predicția lui 
Bărnuțiu: „Veacurile l-au strigat de departe, dincolo de «scripturile bătrâne», i s-a 
mărturisit misterul traco-romanic al începutului, i-a strălucit epopeea de la o mie patru 
sute, şi l-au durut toate chinurile facerii de astăzi. Citiți “Doina” lui, cântecul 
năzuințelor noastre eterne: e cea mai categorică evanghelie politică a românismului. 
Eminescu, poetul, e cel mai echilibrat creier politic al României în creştere. 
Oricât ar fi dispuse mințile simpliste să creadă că jocul realităților scapă artistului şi că 
înregistrarea cu preciziune a necesităților naționale e numai apanajul politicienilor 
profesionişti, adevărul e altul. Citiți articolele lui şi veți vedea că stați în fața unor 
axiome de valoare permanentă. Ele pot fi invocate la tot pasul ca un îndreptar de 
pedagogie națională”. 
După ce am ascultat împreună parte din textul discursului rostit de Octavian Goga la 
dezvelirea monumentului de la Sânnicolau Mare din octombrie 1925, noi participanții la 
Congresul Mondial al Eminescologilor din septembrie 2018 de la Chișinău, pe tema 
„Eminescu și Marea Unire”, la întrebarea: „Între un corp de armată și poetul alături de inimile 
noastre”, noi cei de față pe cine am alege?  
Dacă în răspunsul Domniilor voastre alesul este Mihai Eminescu, atunci pentru ceea 
ce întreprindem acum noi aici, sigur, de acolo de sus din veșnicia sa v-ar mulțumi însuși 
poetul, iar eu îmi cer permisiunea să vă  mulțumesc anticipat pentru acest  răspuns. 
   * Textul revăzut al comunicării prezentate la Congresul Mondial al Eminescologilor, 
Chișinău, 1-2 septembrie 2018. 

 Monumentul Eminescu,  
însemn omagial la Sânnicolau Mare  
